**MINISTROM PREDSTAVLJENE NOVE PRILOŽNOSTI ZA VZPOSTAVITEV SKUPNIH VOJAŠKIH ZMOGLJIVOSTI Z NAMENOM ODPRAVE RAZDROBLJENOSTI EVROPSKEGA OBRAMBNEGA OKOLJA**

Bruselj, 20. novembra 2020. **V prvem pregledu evropskega obrambnega okolja, tj. v poročilu o usklajenem letnem pregledu na področju obrambe, so ugotovljene pomembne možnosti za evropsko sodelovanje na področju obrambe s 55 novimi priložnostmi za razvoj skupnih obrambnih zmogljivosti držav. V njem se kot prednostna področja za skupna evropska razvojna prizadevanja priporoča šest zmogljivosti naslednje generacije z velikim učinkom. V pregledu je tudi ugotovljeno, da so za evropsko obrambno okolje značilne visoka stopnja razdrobljenosti in nizke naložbe v sodelovanje.**

Evropska obrambna agencija (EDA) je danes ministrom za obrambo, ki delujejo v okviru agencije EDA, predstavila prvo poročilo o usklajenem letnem pregledu na področju obrambe, pripravljeno v tesnem sodelovanju z Evropsko službo za zunanje delovanje (ESZD) in Vojaškim štabom EU (VŠEU) v zadnjih 12 mesecih.

Vodja agencije, visoki predstavnik/podpredsednik **Josep Borrell**, je dejal: *„Prvič imamo edinstven pregled nad prizadevanji vseh 26 držav članic, vključenih v delo agencije EDA, na področju nacionalnega obrambnega načrtovanja in razvoja zmogljivosti. To je rezultat poglobljenega dialoga z nacionalnimi načrtovalci obrambe na ravni EU. Državam članicam so predstavljena področja z velikim potencialom za evropsko obrambno sodelovanje, v okviru katerega bi se silam držav članic zagotovila sodobna oprema ter izboljšala njihova interoperabilnost, tudi v misijah in operacijah skupne varnostne in obrambne politike (SVOP).“*

SKUPNA PRIPRAVA NA PRIHODNOST

V poročilu so na podlagi lastnega načrtovanja držav članic in dialogov z nacionalnimi načrtovalci obrambe ugotovljene očitne možnosti za večnacionalno sodelovanje in opredeljenih je 55 priložnosti na vseh vojaških področjih: kopenskem (17), zračnem (14), pomorskem (12), kibernetskem (3), vesoljskem (4) ter skupnem in spodbujevalnem (5). V poročilu je ugotovljeno, da lahko mnoge od njih pomembno vplivajo na evropsko zmogljivost, zagotovijo operativne koristi in podprejo strateško avtonomijo EU. Priporočenih je tudi dodatnih 56 s tem povezanih priložnosti za sodelovanje na področju raziskav in tehnologije. Države članice so priporočila iz cikla usklajenega letnega pregleda na področju obrambe odobrile na današnjem ministrskem usmerjevalnem odboru agencije EDA.

V poročilu je šest zmogljivosti naslednje generacije opredeljenih kot prednostna področja, na katera lahko države članice osredotočijo svoja prizadevanja za zmogljivosti, saj imajo ta področja velik potencial za kratkoročno in srednjeročno izboljšanje operativne uspešnosti EU in njenih držav članic, obenem pa zagotavljajo industrijsko strokovno znanje. Za ta področja se šteje, da jih je mogoče dobro obravnavati s sodelovanjem, ki temelji na premislekih držav članic, in bi omogočila široko udeležbo držav na sistemski in podsistemski ravni. Šest prednostnih področij je:

**Bojni tank** – v usklajenem letnem pregledu na področju obrambe sta priporočena dolgoročni skupni razvoj in pridobitev nove generacije bojnih tankov (začetek uporabe sredi tridesetih let 21. stoletja) ter kratkoročna skupna posodobitev in nadgradnja obstoječih zmogljivosti. Če bodo države članice sodelovale pri nadgradnji ali uvajanju novih zmogljivosti, se lahko do sredine tridesetih let 21. stoletja doseže 30-odstotno zmanjšanje števila tipov in različic. Zanimanje za nadaljnje sodelovanje je izrazilo 11 držav.

**Evropska patruljna površinska ladja** – v usklajenem letnem pregledu na področju obrambe sta priporočena zamenjava obalnih in pomorskih patruljnih plovil v naslednjem desetletju ter razvoj vseevropskega pristopa za modularne pomorske ploščadi. Ugotovljene so bile priložnosti za sodelovanje pri skupnih standardnih javnih naročilih, skupni logistiki za podobna plovila in skupnih prihodnjih funkcionalnih zahtevah, pri čemer je zanimanje za sodelovanje izrazilo sedem držav članic .

**Sistemi za opremo vojaka** – v usklajenem letnem pregledu se kratkoročno priporoča posodobitev sistemov za opremo vojaka s skupnim naročanjem obstoječih sistemov, vključno z uskladitvijo zahtev, da bi razvili skupino uporabnikov za skupno virtualno usposabljanje in vaje z uporabo skupnih orodij informacijske tehnologije. Dolgoročno se priporoča razvoj skupne strukture do sredine dvajsetih let 21. stoletja za vse podsisteme, ki uporabljajo najsodobnejšo tehnologijo. Zanimanje za nadaljnje sodelovanje je izrazilo 10 držav.

**Boj proti sistemom brezpilotnih zrakoplovov/preprečevanje dostopa/zaseganja območij** – v usklajenem letnem pregledu se priporoča razvoj evropske zmogljivosti za boj proti sistemom brezpilotnih zrakoplovov, da bi izboljšali zaščito sil ter prispevali k vzpostavitvi evropskega standarda za preprečevanje dostopa/zaseganja območij (A2/AD). V pregledu je ugotovljeno, da so evropski pristopi k zmogljivostim A2/AD očitno na razpotju, tako da se bo ta zmogljivost bodisi razvijala sodelovalno bodisi za evropske sile ne bo razvita.

**Obramba v vesolju** – v usklajenem letnem pregledu je priporočen razvoj evropskega pristopa k obrambi v vesolju, da bi izboljšali dostop do vesoljskih storitev in zaščito sredstev v vesolju. Ker gre za novo operativno področje, bi večje sodelovanje prispevalo k večji vključenosti ministrstev za obrambo in priznavanju vojaških zahtev v širših vesoljskih programih, ki se izvajajo na ravni EU.

**Okrepljena vojaška mobilnost** – v usklajenem letnem pregledu se priporoča dejavnejše sodelovanje vseh držav članic v programih vojaške mobilnosti, zlasti v zračnem in pomorskem prevozu, logističnih zmogljivostih ter večji odpornosti s tem povezanih informacijskih sistemov in procesov v pogojih hibridnega vojskovanja, in sicer do sredine dvajsetih let 21. stoletja.

Evropsko obrambno okolje

V poročilu je ugotovljeno, da so za evropsko obrambno okolje značilni razdrobljenost, neusklajenost in izdatki za obrambno sodelovanje, ki so precej pod dogovorjenimi skupnimi merili. To vključuje razvoj vojaških zmogljivosti, prizadevanja na področju raziskav in tehnologije, podporo obrambni industriji in operativne vidike. Ugotovljeno je bilo, da bodo v daljšem obdobju potrebna stalna prizadevanja na področju izdatkov za obrambo ter načrtovanja in sodelovanja na obrambnem področju, da bi premagali drago razdrobljenost ter izkoristili sinergije in okrepljeno vojaško interoperabilnost. Poleg tega je bilo v analizi usklajenega letnega pregleda na področju obrambe ugotovljeno, da:

* velika raznolikost vrst vojaške opreme ter različne stopnje modernizacije in interoperabilnosti povzročajo razdrobljenost in neskladnost evropskega okolja. To negativno vpliva na zmožnost sil držav članic, da učinkovito delujejo skupaj;
* je zavezanost misijam in operacijam SVOP zelo nizka, pri čemer so med državami članicami velike razlike glede okvirov sodelovanja in skupnih operativnih prizadevanj;
* bi v usklajenem letnem pregledu opredeljena področja sodelovanja prinesla znatne koristi pri obravnavanju zastavljenih nacionalnih prednostnih nalog držav članic zaradi ujemanja njihovega načrtovanja in interesov. Sčasoma bi to ustvarilo precejšnjo operativno prednost, zlasti ko bi države članice sile razporejale in upravljale skupaj.

NADALJNJI RAZVOJ SODELOVANJA

Usklajeni letni pregled na področju obrambe bi lahko privedel do novih projektov sodelovanja, ki bi jih države članice začele izvajati v različnih oblikah – v okviru stalnega strukturnega sodelovanja (PESCO), v okviru agencije EDA ali v drugih dvostranskih ali večnacionalnih okvirih –, če bi se odločile, da bodo z njimi nadaljevale. Celotno poročilo in njegove ugotovitve so bili posredovani državam članicam.

Opombe za urednike

1. [Sporočilo za javnost je na voljo v 23 jezikih.](https://www.eda.europa.eu/go/card-press-releases)
2. [Informativni pregled z dodatnimi informacijami o šestih prednostnih področjih, ki so priporočena v usklajenem letnem pregledu na področju obrambe](https://www.eda.europa.eu/go/card-factsheet).
3. [Poročilo o usklajenem letnem pregledu na področju obrambe, vključno s povzetkom, je na voljo tukaj.](https://www.eda.europa.eu/go/card-summary-report)
4. [Videorazlaga izvajanja usklajenega letnega pregleda na področju obrambe](https://www.youtube.com/watch?v=mb9Y2XVs_l4&t).
5. [Spletne novice o usmerjevalnem odboru Evropske obrambne agencije (EDA).](https://www.eda.europa.eu/go/webnews-steering-board)
6. Pri dejavnostih agencije EDA in usklajenem letnem pregledu na področju obrambe sodeluje 26 držav članic, tj. vse države članice EU razen Danske.
7. Evropska obrambna agencija (EDA), vozlišče evropskega sodelovanja na področju obrambe:
8. Ustanovljena je bila leta 2004, da bi podprla in olajšala obrambno sodelovanje v Evropi, in postala je prostor, kjer lahko države, ki želijo skupaj razviti svoje obrambne zmogljivosti, to storijo.
9. Strokovno znanje in dejavnosti agencije EDA zajemajo cel spekter sodelovanja, od harmonizacije zahtev do zagotavljanja operativnih zmogljivosti, od raziskav in tehnologije ter inovacij do razvoja tehnoloških demonstratorjev, od usposabljanja in vaj do podpore operacijam SVOP.
10. Agencija EDA tudi tesno sodeluje z evropsko obrambno industrijo, da bi okrepila tehnološko in industrijsko bazo evropske obrambe ter pripomogla h krepitvi in večji konkurenčnosti industrije.
11. Vloga in učinek agencije sta se nenehno povečevala, zlasti z izvajanjem globalne strategije EU (2016), zaradi česar so države članice leta 2017 njene naloge okrepile.
12. Za več informacij spremljajte ključnik #EUdefence v družbenih medijih in obiščite naše spletno mesto www.eda.europa.eu.

STIKI Z MEDIJI AGENCIJE EDA

|  |  |
| --- | --- |
| [**Elisabeth SCHOEFFMANN**](mailto:elisabeth.schoeffmann@eda.europa.eu)  Vodja službe za stike z mediji in komuniciranje  Tel. +32 470 87 01 65 | [**Paul QUINN**](mailto:paul.quinn@eda.europa.eu)  Referent za stike z mediji in komuniciranje  Tel. +32 2 504 28 24 |